สำนักงานสลากเต้นแก้หวยราคาแพง
สำนักงานสลากเต้นแก้หวยราคาแพง เหตุยี่ปั้ว ตัดหน้าซื้่อรวบสลากปั่นราคา
7 ส.ค. 2563

จากกรณีที่หน้าไปรษณีย์เลย ต.กุดป่อง อ.เมือง จ.เลย มีพ่อค้าแม่ค้าสลากกินแบ่งรัฐบาล (ล็อตเตอรี่) กว่า 1 พันคนรวมตัวประท้วง ไม่ยอมให้คนที่ได้รับโควตาเข้าไปรับสลากฯ ที่ไปรษณีย์ เพราะมีกลุ่มยี่ปั้วมารับสลากฯ ไปขายต่อในราคา 88 บาท จนทำให้กระทบกับการรับสลากฯ ไปขายต่อและมีกำไรลดลงนั้น
เมื่อวันที่ 6 ส.ค. 2563 นายพชร อนันตศิลป์ อธิบดีกรมสรรพสามิต ในฐานะประธานกรรมการสำนักงานสลากกินแบ่งรัฐบาล กล่าวว่า ได้เรียกคณะทำงานสำนักงานสลากฯ เข้าหารือในประเด็นดังกล่าวอย่างเร่งด่วน ยืนยันว่าไม่ได้นิ่งนอนใจกับปัญหาดังกล่าว และมีมติเห็นชอบให้เลื่อนการประชุมคณะกรรมการสลากฯ มาเป็นวันที่ 19 ส.ค. นี้ จากเดิมที่ต้องประชุมในช่วงปลายเดือน ส.ค. 2563
ทั้งนี้ จะให้คณะกรรมการสลากฯ เสนอแนวทางการแก้ไขการจัดสรรโควตาสลากฯ และการแก้ไขปัญหาการขายสลากฯ เกินราคาแบบระยะเร่งด่วนที่เป็นรูปธรรมและชัดเจน
โดยคณะกรรมการสลากฯ ต้องเสนอแผนให้พิจารณาเป็น 3 ระยะ โดยระยะแรก (3 เดือน) จะต้องมีการปรับรื้อกฎระเบียบการจัดสรรโควตาผู้ค้าสลากฯ เดิม รวมทั้งระเบียบการซื้อจองสลากฯ ให้มีความชัดเจนมากขึ้น แต่ในหลักการจะต้องไม่กระทบกับโควตาสลากฯ ที่จัดสรรอยู่เดิม และจะเพิ่มกลไกให้แต่ละจังหวัดเปิดรับลงทะเบียนผู้ค้าสลากฯ ที่ต้องการสลากฯ ไปจำหน่าย ควบคู่ไปกับระบบซื้อจองและระบบโควตาเดิม
ในส่วนระยะกลางหลังจาก 3 เดือน จะเพิ่มระบบให้รางวัลกับแผงค้าที่มีคุณธรรมเพื่อเป็นการสร้างแรงจูงใจให้ผู้ค้าที่ขายสลากฯ ตามเงื่อนไข และขายไม่เกินราคา ถ้าผู้ค้าในระบบจองซื้อเอาไปขายเกินราคา จะมีความผิด จะถูกตัดโควตามากองรวมให้ผู้ค้าที่มีคุณธรรม ซึ่งจะถือเป็นการเพิ่มโควตาให้ผู้ค้าที่มีคุณธรรมเป็นพิเศษในช่วงเวลาหนึ่ง จะถือเป็นการกระตุ้นให้ผู้ค้าที่ขายถูกต้องช่วยสอดส่องดูแลตรวจสอบว่ามีแผงค้าไหนขายเกินราคาบ้าง
นอกจากนี้ ยังสั่งให้คณะทำงานไปศึกษาการขายสลากใบแบบออนไลน์ ซึ่งในหลักการจะต้องมีโครงสร้างเหมือนเดิม แต่อาจจะยอมให้มีการเปลี่ยนมือสลากฯ ได้หนึ่งครั้ง เพื่อลดกระบวนการของพ่อค้าคนกลางให้ได้มากที่สุด และต้องไม่กระทบกับผู้ค้าสลากฯ แบบใบในระบบปัจจุบัน เพื่อให้เริ่มมีผลบังคับใช้ในปี 2564
สำหรับระยะยาวจะดูผลจากการออกสลากฯ ใบแบบออนไลน์ ถ้าประสบความสำเร็จ ไม่มีปัญหาก็จะพิจารณาแนวทางการออกผลิตภัณฑ์แบบใหม่ ซึ่งคณะทำงานจะต้องเสนอผลการศึกษามาให้คณะกรรมการสลากฯ พิจารณาอีกครั้ง ถ้าพร้อมก็ทำได้เร็ว